作者:辛棄疾
標題:賀新郎
內容:拄杖重來約。對東風、洞庭張樂，滿空簫勺。巨海拔犀頭角出，來向此山高閣。尚兩兩、三三前卻。老我傷懷登臨際，問何方、可以平哀樂。唯酒是，萬金藥。勸君且作橫空鶚。便休論、人間腥腐，紛紛烏攫。九萬里風斯在下，翻覆雲頭雨腳。更直上、崑崙濯發。好臥長虹陂十里，是誰言、聽取雙黃鶴。推翠影，浸雲壑。